РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број 06-2/102-17

29. мај 2017. године

Б е о г р а д

ЗАПИСНИК

СА 24. СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-ИМУНИТЕТСКА ПИТАЊА, ОДРЖАНЕ 29. МАЈА 2017. ГОДИНЕ

Седница је почела у 12,05 часова.

 Седници је председавао др Александар Мартиновић, председник Одбора.

Седници су присуствовали чланови Одбора: Александар Марковић, Дарко Лакетић, Бранка Стаменковић, Бранимир Јовановић, Момо Чолаковић и Петар Петровић.

Седници су присуствовали и заменици чланова Одбора: Весна Ракоњац, заменик Верољуба Матића, Драгана Баришић, заменик Катарине Ракић, Јелена Мијатовић, заменик Александре Ђуровић, Горан Николић, заменик Душице Стојковић, Стефана Миладиновић, заменик Ђорђа Милићевића (приступила у току заједничког јединственог претреса) и Милорад Мирчић, заменик Војислава Шешеља.

Седници је, на позив председника Одбора, присуствовала и Светислава Булајић, генерални секретар Народне скупштине.

Седници нису присуствовали чланови Одбора: Верољуб Матић, Катарина Ракић, Душица Стојковић, Александра Ђуровић, Ђорђе Милићевић, Војислав Шешељ, Немања Шаровић, Горан Ћирић, Ненад Константиновић и Ненад Чанак.

Председник Одбора је образложио да је седницу сазвао у року краћем од рока предвиђеног чланом 72. став 2. Пословника Народне скупштине, због потребе да Одбор што пре размотри предлоге који су поднети Одбору на разматрање.

Пре утврђивања дневног реда, Одбор је већином гласова прихватио предлог председника Одбора да се обави заједнички јединствени претрес по тачкама 5, 6, 7. и 8. предложеног дневног реда, који је поднет на основу члана 82, члана 92. став 2, члана 192. ст. 2. и 3. и члана 193. Пословника Народне скупштине.

На предлог председника, Одбор је већином гласова утврдио дневни ред седнице у целини који гласи:

Д н е в н и р е д:

* усвајање записника са 22. седницеОдбора -
1. Разматрање предлога генералног секретара Народне скупштине председника Народне скупштине (03 Број: 112-1568/17 од 25. маја 2017. године);
2. Разматрање предлога генералног секретара Народне скупштине за постављење вршиоца дужности помоћника генералног секретара - руководилац Сектора за законодавство (03 Број: 112-1570/17 од 25. маја 2017. године);
3. Разматрање захтева Марјане Мараш, народног посланика, за давање мишљења за вршење друге јавне функције (21 Број: 02-1429/17 од 19. маја 2017. године);
4. Разматрање захтева Петра Петровића, народног посланика, за давање мишљења за обављање другог посла (21 Број: 02-1434/17 од 22. маја 2017. године);
5. Разматрање обавештења генералног секретара Народне скупштине о изрицању мере одржавања реда народном посланику Срђану Ногу, на Трећој седници Првог редовног заседања Народне скупштине Републике Србије у 2017. години (21 Број: 120-1329/17 од 16. маја 2017. године);
6. Разматрање обавештења генералног секретара Народне скупштине о изрицању мера одржавања реда народним посланицима Радославу Милојичићу и Балши Божовићу, на Трећој седници Првог редовног заседања Народне скупштине Републике Србије у 2017. години (21 Број: 120-1330/17 од 16. маја 2017. године);
7. Разматрање обавештења генералног секретара Народне скупштине о изрицању мера одржавања реда народнoм посланику Маји Виденовић, на Четвртој седници Првог редовног заседања Народне скупштине Републике Србије у 2017. години (21 Број: 120-1450/17 од 22. маја 2017. године);
8. Разматрање обавештења генералног секретара Народне скупштине о изрицању мера одржавања реда народнoм посланику Мариники Тепић, на Четвртој седници Првог редовног заседања Народне скупштине Републике Србије у 2017. години (21 Број: 120-1472/17 од 23. маја 2017. године);
9. Разматрање иницијативе Административног одбора Скупштине Црне Горе за организовање посете Одбору за административно-буџетска и мандатно-имунитетска питања (21 Број: 06-1033/17 од 24. априла 2017. године);
10. Утврђивање списка налепница за паркирање А-I и А-II.

Пре преласка на рад по утврђеном дневном реду, Одбор је, већином гласова, без примедаба, усвојио записник са 22. седнице Одбора.

**Прва тачка дневног реда**: Разматрање предлога генералног секретара Народне скупштине за постављење на положај шефа Кабинета председника Народне скупштине (03 Број: 112-1568/17 од 25. маја 2017. године)

Председник Одбора је обавестио чланове и заменике чланова Одбора да је генерални секретар упутила предлог за постављење на положај шефа Кабинета председника Народне скупштине, да је тачком 9. Одлуке о организацији и раду Службе Народне скупштине утврђено да шефа Кабинета председника Народне скупштине поставља Одбор за административно-буџетска и мандатно-имунитетска питања, на предлог генералног секретара, уз сагласност председника Народне скупштине, да се шеф Кабинета поставља на положај до краја мандата председника Народне скупштине, и да је тај положај разврстан у другу групу положаја.

Светислава Булајић, генерални секретар Народне скупштине, образложила је поднети предлог, истакавши да предложени кандидат, Мирослав Шестовић, има богату радну биографију, да је у више наврата обављао важне функције и да је квалификован за обављање посла шефа Кабинета председника Народне скупштине.

Дискусије није било.

На предлог председника, Одбор је, већином гласова донео Решење о постављењу Мирослава Шестовића на положај шефа Кабинета председника Народне скупштине, до краја трајања мандата прeдседника Народне скупштине.

**Друга тачка дневног реда**: Разматрање предлога генералног секретара Народне скупштине за постављење вршиоца дужности помоћника генералног секретара - руководилац Сектора за законодавство (03 Број: 112-1570/17 од 25. маја 2017. године)

Генерални секретар је образложила предлог да Одбор, за вршиоца дужности помоћника генералног секретара - руководилац Сектора за законодавство постави Радослава Вујовића, истакавши да је именовани успешно обављао послове начелника Одељења за уставно-правни систем и организацију власти у Сектору за законодавство, да дуго ради у Народној скупштини, да познаје правну процедуру и поседује квалитете важне за обављање наведене функције.

Милорад Мирчић је изнео став да је дискреционо право председника Народне скупштине и генералног секретара да бирају своје најближе сараднике, али да је Посланичка група СРС принципијелно против предложених кадровских решења. Изнео је очекивање да ће кандидати професионално обављати функције за које су предложени, у складу са правним правилима и да ће имати једнаке критеријуме према посланицима из власти и опозиције, за разлику од, како је истакао, појединих административних радника у Служби Народне скупштине.

На предлог председника, Одбор је, већином гласова донео Решење о постављењу Радослава Вујовића на положај вршиоца дужности помоћника генералног секретара - руководилац Сектора за законодавство, на период од шест месеци.

**Трећа тачка дневног реда:** Разматрање захтева Марјане Мараш, народног посланика, за давање мишљења за вршење друге јавне функције (21 Број: 02-1429/17 од 19. маја 2017. године)

Председник Одбора је обавестио чланове и заменике чланова Одбора да је Марјана Мараш поднела захтев Одбору за давање позитивног мишљења да уз функцију народног посланика може да обавља и функцију председника Скупштине општине Врбас.

У дискусији су учествовали: Бранка Стаменковић, Милорад Мирчић, др Александар Мартиновић и Петар Петровић.

Бранка Стаменковић је истакла да је према Закону о Агенцији за борбу против корупције кумулација функција само изузетно допуштена, а да је давање позитивних мишљења постало правило у раду Одбора и позвала да се прекине са оваквом праксом, истакавши да нагомилавање функција доприноси коруптивној атмосфери у друштву. Поставила је питање квалитета истовременоног обављања одговорних и захтевних функција о којима се ради у конкретном случају.

Председник Одбора је појаснио да се у конкретном случају ради о правном а не политичком питању, јер је Законом о Агенцији за борбу против корупције прописана процедура којом је предвиђено да Одбор даје мишљење (које може бити позитивно или негативно) а које је претходни, формални услов, да би Агенција уопште разматрала захтев функционера за давање сагласности за обављање друге функције. Нагласио је да Агенција доноси коначну одлуку о томе да ли функционер може истовремено да обавља две јавне функције, а не Одбор или Народна скупштина. Такође је истакао да би као председник Одбора прекршио одредбе Закона ако на дневни ред седнице не би уврстио захтев било ког народног посланика за давање мишљења за обављање друге јавне функције.

Милорад Мирчић је истакао да је Одбор у истим или сличним ситуацијама, и не само у овом већ и у претходним сазивима и у потпуно другачијем саставу, давао позитивна мишљења, и сложио се да су функције народног посланика и председника скупштине веома одговорне и предложио да из тог разлога треба апеловати да се носиоци функција определе да обављају само једну функцију.

Петар Петровић је појаснио да је обавеза Одбора да размотри да ли је поднети захтев у складу са Уставом и позитивним прописима Републике Србије, посебно имајући у виду да је Уставом и Законом о Агенцији за борбу против корупције прописано да народни посланик може да обавља другу јавну функцију ако је непосредно изабран од народа на непосредним изборима. Поставио је питање и да ли је, у конкретној правној ситуацији, уопште потребно одлучивање Агенције, када Закон већ омогућава да одборник може истовремено да буде и народни посланик.

На предлог председника, Одбор је већином гласова дао позитивно мишљење Марјани Мараш, да уз вршење функције народног посланика обавља и функцију председника Скупштине општине Врбас.

**Четврта тачка дневног реда** Разматрање захтева Петра Петровића, народног посланика, за давање мишљења за обављање другог посла (21 Број: 02-1434/17 од 22. маја 2017. године)

Председник Одбора је упознао чланове и заменике чланова Одбора да је Петар Петровић, народни посланик, поднео захтев за давање мишљења за обављање другог посла - члана односно председника Одељења за одлучивање Комисије за етику ФС Србије.

У дискусији су учествовали Бранка Стаменковић, Петар Петровић, Милорад Мирчић и др Александар Мартиновић.

Бранка Стаменковић је поводом поднетог захтева, набројала функције и послове које обавља Петар Петровић, као и висину примања које по том основу остварује, нагласивши да су подаци које је навела доступни и објављени на интернет страници Агенције за борбу против корупције. Истакла је и да ће, као члан посланичке групе ДЈБ, принципијелно гласати против давања позитивног мишљења, и изнела мишљење да је обављање наведених функција и послова превише обавеза за особу која је у пензији.

др Александар Мартиновић је, поводом изнетих навода Бранке Стаменковић, појаснио да је председник Одбора за правосуђе, државну управу и локалну самоуправу, сагласно закону, по функцији члан Високог савета судства и Државног већа тужилаца, те да с тим у вези, Петар Петровић ове функције обавља у својству председника наведеног одбора. Даље је нагласио да у Народној супштини, у свим посланичким групама има пензионера, које уважава и поштује, те да у чињеници да је неко и народни посланик и пензионер не види ништа лоше.

Петар Петровић је појаснио да је висина примања коју остварује, а коју је навела Бранка Стаменковић умањена (уместо 15.177,00 динара износи 13.660,00), и истакао да, иако је пензионер, има право да одлучи да се у слободно време бави активностима у спортским организацијама.

Бранка Стаменковић се извинила што је, како је навела, незграпно потенцирала чињеницу да је Петар Петровић пензионер.

Милорад Мирчић је указао да је нетачна тврдња Бранке Стаменковић да само она испред посланичке групе ДЈБ увек гласа против предлога за давање позитивних мишљења јер су у појединим случајевима чланови Одбора из посланичке групе СРС такође били против таквих предлога и замолио је да убудуће износи тачне чињенице.

На предлог председника, Одбор је већином гласова дао позитивно мишљење Петру Петровићу да уз вршење функције народног посланика обавља посао - члана односно председника Одељења за одлучивање Комисије за етику ФС Србије.

**Пета, Шеста, Седма и Осма тачка дневног реда**: Разматрање обавештења генералног секретара Народне скупштине о изрицању мере одржавања реда народном посланику Срђану Ногу, на Трећој седници Првог редовног заседања Народне скупштине Републике Србије у 2017. години (21 Број: 120-1329/17 од 16. маја 2017. године);Разматрање обавештења генералног секретара Народне скупштине о изрицању мера одржавања реда народним посланицима Радославу Милојичићу и Балши Божовићу, на Трећој седници Првог редовног заседања Народне скупштине Републике Србије у 2017. години (21 Број: 120-1330/17 од 16. маја 2017. године);Разматрање обавештења генералног секретара Народне скупштине о изрицању мера одржавања реда народнoм посланику Маји Виденовић, на Четвртој седници Првог редовног заседања Народне скупштине Републике Србије у 2017. години (21 Број: 120-1450/17 од 22. маја 2017. године); Разматрање обавештења генералног секретара Народне скупштине о изрицању мера одржавања реда народнoм посланику Мариники Тепић, на Четвртој седници Првог редовног заседања Народне скупштине Републике Србије у 2017. години (21 Број: 120-1472/17 од 23. маја 2017. године)

У складу са усвојеним предлогом председника Одбора, Одбор је о наведеним тачкама утврђеног дневног реда водио заједнички јединствени претрес.

 Председник Одбора је нагласио да су уз обавештења генералног секретара достављени изводи из стенографских бележака, који су, заједно са предлозима одлука о новчаним казнама о којима се одлучује, унети у систем е-парламента.

У дискусији су учествовали Милорад Мирчић и Бранка Стаменковић.

Милорад Мирчић је истакао да ће испред Посланичке групе СРС принципијелно гласати против доношења одлука о новчаним казнама и апеловао да се прекине са праксом изрицања казни.

Бранка Стаменковић је напоменула да ће испред Посланичке групе ДЈБ доследно гласати против изрицања новчаних казни, и позвала чланове Одбора да и они гласају против, како би тиме послали поруку председавајућима седницама Народне скупштине и изнела мишљење да није било основа за изрицање опомена народним посланицима Срђану Ногу и Маји Виденовић.

Одбор је у складу са чланом 157. став 2. Пословника Народне скупштине, о сваком предлогу одлуке о новчаној казни, одлучивао посебно.

На предлог председника, Одбор је већином гласова, донео следеће одлуке о новчаним казнама:

- за Срђана Нога, у висини од 40% основне плате народног посланика, у износу од 27.319,10 динара, због мере одузимања речи (обавештење генералног секретара из Пете тачке дневног реда);

 - за Радослава Милојичића, у висини од 20% основне плате у износу од 13.659,55 динара, због мере две опомене (обавештење генералног секретара из Шесте тачке дневног реда);

- за Балшу Божовића у висини од 10% основне плате у износу од 6.829,78 динара, због изречене мере једне опомене (обавештење генералног секретара из Шесте тачке дневног реда);

 **-** за Мају Виденовић у висини од 10% основне плате у износу од 6.829,78 динара, због изречене мере једне опомене (обавештење генералног секретара из Седме тачке дневног реда);

 - за Маринику Тепић у висини од 10% основне плате у износу од 6.829,78 динара, због изречене мере једне опомене (обавештење генералног секретара из Осме тачке дневног реда).

**Девета тачка дневног реда:** Разматрање иницијативе Административног одбора Скупштине Црне Горе за организовање посете Одбору за административно-буџетска и мандатно-имунитетска питања

 Председник Одбора је обавестио чланове Одбора да је Административни одбор Скупштине Црне Горе упутио допис у коме предлаже да се организује сусрет чланова Одбора ради размене искустава у вези са остваривањем права и обавеза посланика и другим питањима из надлежности одбора. С обзиром на то да је предложено да се посета реализује 12. јуна 2017. године у Београду, у Дому Народне скупштине, позвао је чланове који су заинтересовани да присуствују састанку, да се пријаве служби Одбора.

Дискусије није било.

Одбор је једногласно прихватио иницијативу Административног одбора Скупштине Црне Горе за организовање посете Одбору за административно-буџетска и мандатно-имунитетска питања.

**Десета тачкa дневног реда**: Утврђивање списка налепница за паркирање А-I и А-II

Одбор је, без дискусије, на предлог председника, једногласно усвојио списак налепница А-I и А-II, сачињен на основу захтева за издавање налепница за паркирање које су поднели народних посланици и запослени у Служби Народне скупштине.

 \* \* \*

Седница је завршена у 13,10 часова.

Саставни део овог записника чини обрађени тонски снимак седнице Одбора.

 СЕКРЕТАР

 ПРЕДСЕДНИК

Светлана Дедић др Александар Мартиновић